༄༅། །བཅོམ་ལྡན་འདས་རྣམ་པར་སྣང་མཛད་ཀྱི་ཆོ་ག་རྒྱུད་དོན་གསལ་བ་འགྲེལ་པ་དང་བཅས་པ་ནས་འབྱུང་བའི་སྔགས་ཀྱི་དོན་རྣམ་པར་བཤད་པའི་ཟུར་བཀོལ་བཞུགས།
བླ་མ་དང་བཅོམ་ལྡན་འདས་རྣམ་པར་སྣང་མཛད་ཀྱི་དཀྱིལ་འཁོར་བའི་ལྷ་ཚོགས་རྣམས་ལ་ཕྱག་འཚལ་ལོ། །གང་གི་ཞབས་པད་གུས་པས་བསྟེན་ཙམ་གྱིས། །སྡིག་སྒྲིབ་ངན་འགྲོའི་མུན་ཚོགས་ཀུན་བཅོམ་སྟེ། །ཕན་དང་བདེ་བའི་ལྷ་ལམ་གསལ་མཛད་པ། །ཐུབ་དབང་པདྨོའི་གཉེན་དེར་གུས་ཕྱག་འཚལ། །འདིར་བློ་བཟང་རྒྱལ་བ་གཉིས་པའི་སྲས་ཀྱི་ཐུ་བོ་ཆེན་པོ་རིག་འཛིན་པ་གྲགས་པ་རྒྱལ་མཚན་གྱིས་མཛད་པའི་ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་གནད་བསྡུས་པའི་ཆོ་ག་རྒྱུད་དོན་ཀུན་གསལ་དང་། དེའི་རང་འགྲེལ་ཊྭཱིཀ་ཆེན་དུ་གྲགས་པ་ལེགས་པར་བཤད་པ་ཐམས་ཅད་ཀྱི་སྙིང་བོ་གཉིས་ལས་ཇི་ལྟར་འབྱུང་བའི་སྔགས་དོན་རྣམས་ཟུར་དུ་བཀོལ་ཏེ་བརྗོད་པར་བྱའོ། །དེ་ཡང་འདོན་ཆ་དང་མཐུན་པར་རིམ་པར་བཤད་པར་བྱ་སྟེ། ཐོག་མར་ཊཀྐི་ཧཱུྃ་ཛཿཊཀྐི་ཛཿཧོཿཞེས་པའི་དོན་ནི། ཊཱིཀྐར་མི་གསལ་ཡང་། གཞན་ནས། ཊཀྐི་ནི་འདོད་པའོ། །དེ་ཡང་འདོད་པའི་ལྷ་ལ་བདེ་བའི་དོན་དམ་དེ་དྲན་པའི་ཆེད་ཡིན་ལ། ཧཱུྃ་ནི་ལྷའི་ཐུགས་ཀྱི་ས་བོན་དང་ཛཿལྷ་འགུགས་པ་དང་ཧོཿདབང་དུ་བྱ་བ་དང་མཉེས་པར་བྱེད་པའི་དོན་དུ་བཤད་པ་ལྟར་རོ། །སྔགས་དོན་གོང་འོག་རྣམས་འཐོར་འཁྲུགས་སུ་ཡོད་པར་མ་ཟད། འགའ་ཞིག་ཅུང་ཟད་ཁ་བསྐང་ནས་འཆད་དགོས་པར་སྣང་ལ། སྔོན་འགྲོའི་མཆོད་པ་བྱིན་བརླབས་གཞུང་དུ་མི་འབྱུང་ཞིང་གཏོར་མ་བྱིན་བརླབས་ཀྱི་ཚེ། ཨོཾ་བཛྲ་ཡཀྵ་ཧཱུྃ་ཞེས་པས་མཚོན་ཏེ་ཨོཾ་ཞེས་པའི་དོན་ནི། རྩེ་མོ་ལས། ཨོཾ་ནི་ཅི་ཞིག་ཡིན་པར་བརྗོད། །མཆོག་དང་ནོར་སྟེར་དཔལ་དང་གཡང་། །སྐལ་བཟང་རྣམ་པ་དང་ལྡན་ཞིང་། །དམ་བཅའ་བ་དང་བཀྲ་ཤིས་དོན། །ནོར་བུ་འཛིན་པའི་སྔགས་སུ་བརྗོད། །ཞེས་གསུངས་པ་ལྟར་བཀྲ་ཤིས་པར་བྱེད་པ་སོགས་དོན་བདུན་གྱི་ཆེད་དང་། སྔགས་ཀྱི་འགོ་འདྲེན་པའི་དགོས་པ་སྒྲུབ་པའོ། །དེ་ལྟ་བུས་མཚོན་སྔར་བཤད་ཟིན་པ་འགའ་ཞིག་འོག་ཏུ་མི་འཆད་བས་གཞན་ལ་ཡང་ཤེས་པར་བྱའོ། །བཛྲ་ནི་རྡོ་རྗེ་དང་། ཡཀྵ་གནོད་སྦྱིན་ནོ། །ཧཱུྃ་ནི། རྩེ་མོར། ཧཱུྃ་ནི་ཅི་ཞིག་ཡིན་པར་བརྗོད། སྡུག་བསྔལ་འཆོམས་ཤིང་འཇོམས་པར་བྱེད། །སྲིད་པའི་ཞགས་པ་གཅོད་བྱེད་ཅིང་། གདུག་པ་སྔངས་ཤིང་གསོད་བྱེད་པའི། །ཧཱུྃ་ནི་མཆོག་ཏུ་དྲན་པར་བྱ། །ཞེས་གསུངས་པ་ལྟར་སྡུག་བསྔལ་འཇོམས་པར་བྱེད་པ་སོགས་ཀྱི་དོན་ནོ། །ཡང་ཧཱུྃ་ནི་སྔར་ལྟར་དང་། བཛྲ་རྡོ་རྗེ། ཨ་ན་ལ་མེ། ཧ་ན་བསྣུན། ད་ཧ་སྲེག །པ་ཙ་ཚོས། མ་ཐ་ཐུལ། བྷཉྫ་ཆོམས། ར་ཎ་སྒྲོལ་ཤིག་ཅེས་པ་དང་། ཧཱུྃ་ནི་དེར་བསྐུལ་བའི་དོན་ཏེ་སྔར་བཞིན་ནོ། །ཕཊ། རྩེ་མོར། ཕཊ་ཅེས་བྱ་བ་ལྟུང་བའི་དགྲ་ཞེས་སོགས་གསུངས་པ་ལྟར། གདུག་པ་འཇོམས་ཤིང་ངན་འགྲོར་ལྟུང་བ་འགོག་པར་བྱེད་པའོ། །སྭ་བྷཱ་ཝ་སོགས་ཀྱི་དོན་ལ། སྭ་བྷཱ་ཝ་ནི་རང་བཞིན། ཤུདྷཿདག་པ། སརྦ་ཐམས་ཅད། དྷརྨཱཿཆོས། ཡང་སྭ་བྷཱ་ཝ་རང་བཞིན། ཤུདྷ་དག་པ། ཨ་ཧཾཿནི་བདག་ཞེས་པ་སྟེ་མཚམས་སྦྱར་བས་ཤུ་དྷོ྅ཧཾ་ཞེས་པར་འགྱུར་རོ། །དོན་བསྡུ་ན་གཟུང་འཛིན་གྱིས་བསྡུས་པའི་ཆོས་ཐམས་ཅད་རང་བཞིན་གྱིས་རྣམ་པར་དག་པའི་བདག་ཉིད་ངའོ་ཞེས་པ་སྟེ། ཤུད་དྷ་སྔ་མ་ནི་གཟུང་བའི་ཆོས་རང་བཞིན་གྱིས་མེད་པ་དང་། ཕྱི་མ་འཛིན་པའི་ཆོས་རང་བཞིན་གྱིས་མེད་པའི་དོན་ཏེ། འདི་འདྲ་བ་གཞན་ལ་ཡང་སྦྱར་བར་བྱའོ། །ཨ་ཀཱ་རོ་སོགས་ལ། ཨ་ཞེས་བྱ་བ་ནི་མ་སྐྱེས་པའི་ཕྱིར་ཆོས་ཐམས་ཅད་ཀྱི་སྒོའོ་ཞེས་པ་སྟེ། ཨ་ཀཱ་རོ་ནི་ཨ་ཞེས་བྱ་བ། མུ་ཁཾ་ནི་སྒོ། སརྦ་དྷརྨཱ་ནི་ཆོས་ཐམས་ཅད། ལྷག་མ་ནི་མ་སྐྱེས་པའི་ཕྱིར་ཞེས་པའོ། །དེ་ཡང་ཆོས་ཐམས་ཅད་རང་བཞིན་གྱིས་སྐྱེ་བ་མེད་ཅིང་ཐ་སྙད་དུ་ཡོད་ཙམ་གྱི་དོན་ནོ། །ཡི་གེ་གསུམ་དང་སྤེལ་བ་ནི་བྱིན་གྱིས་བརླབ་པར་བྱ་བའི་ཆེད་དང་། སྭཱ་ཧཱ་ནི་གཞི་ཚུགས་ཞེས་པ་སྟེ་གཞན་ལ་ཡང་དེ་ལྟར་རོ། །ཨེ་ཧྱེ་ཧི་ནི་ཚུར་བྱོན་ཤིག་གཉིས་དང་། ད་ཤ་དིཀ་ནི་ཕྱོགས་བཅུ། ལོ་ཀ་པཱ་ལ་ནི་འཇིག་རྟེན་སྐྱོང་བ། ས་པ་རི་ཝཱ་ར་ནི་འཁོར་དང་བཅས་པ། ས་མ་ཡ་ནི་དམ་ཚིག་ཅན་སྭཱ་ཧཱ་སྔར་བཞིན་ནོ། །མཆོད་འབུལ་གྱི་ད་ཤ་སོགས་ནི། གཞན་སྔར་བཞིན་ལ། པྲ་ཝ་ར་ནི་མཆོག་ཏུ། སད་ཀ་རཾ་ནི་བསྙེན་བཀུར་བ། ཨརྒྷཾ་ནི་མཆོད་ཡོན་དང་། དེ་བཞིན་དུ། པཱཏྱཾ་ཞབས་བསིལ། པུཥྤེ་མེ་ཏོག །དྷུ་པཾ་བདུག་སྤོས། ཨ་ལོ་ཀེ་འམ་དཱི་པེ་སྣང་གསལ་ལམ་མར་མེ། གནྡྷེ་དྲི། ནཻ་ཝེ་ཏྱེ་ཞལ་ཟས། ཤཔྟ་ནི་རོལ་མོའོ། །གཏོར་འབུལ་གྱི་ད་ཤ་སོགས་གོང་ལྟར་དང་། ན་མཿསརྦྦ་ཏ་ཐཱ་ག་ཏ་བྷྱེ་ནི་ཕྱག་འཚལ་ལོ་དེ་བཞིན་གཤེགས་པ་ཐམས་ཅད་ལ། བི་ཤྭ་མུ་ཁེ་བྷྱཿ་ནི་སྒོ་སྣ་ཚོགས་ནས་སོ། །སརྦྦ་ཏཏ་ཁཾ་ཨུངྒ་ཏེ་སྥ་ར་ཎ་ནི། རྣམ་པ་ཐམས་ཅད་དུ་ནམ་མཁར་འཕགས་ཤིང་ཁྱབ་པ། ཨི་མཾ་ག་ག་ན་ཁཾ་ནི། འདི་ནམ་མཁའི་དབྱིངས་སུ། གྲྀཧྣ་དམྦ་ལིཾ་ཏ་ནི། གཏོར་མ་འདི་གཟུང་ཤིག་ཅེས་པའོ། །ཨོཾ་སརྦྦ་སཾ་ཤོདྷ་ནི། ཐམས་ཅད་ཡོངས་སུ་སྦྱོངས་ཤིག་ཅེས་པ་སྟེ། དེ་ཡང་མི་གཙང་བའི་དྲི་མ་ཐམས་ཅད་སྦྱོང་བའི་དོན་ནོ། །དེ་ནས་ཚོགས་ཞིང་མཆོད་པ་བྱིན་བརླབས་ཀྱི་ཚེ་བསངས་སྦྱངས་སྔར་བཞིན་ལ། ཨོཾ་ཨརྒྷཾ་ཨཱཿཧཱུྃ་སོགས་ཡིག་འབྲུ་གསུམ་དང་སྤེལ་བའི་ཨརྒྷཾ་སོགས་ཀྱི་དོན་སྔར་བཤད་ཟིན་ལ། ཡིག་འབྲུ་གསུམ་དང་སྤེལ་བ་ནི་གཏོར་མ་བྱིན་བརླབས་ཀྱི་སྐབས་ལྟར་བྱིན་གྱིས་བརླབས་པའི་དོན་དང་། དེ་གསུམ་ནི་སྐུ་གསུང་ཐུགས་ཀྱི་ས་བོན་དང་བྱིན་གྱིས་རློབ་བྱེད་ཡིན་པས་གཞན་ལ་ཡང་དེ་ལྟར་རོ། །ཨོཾ་སྭ་བྷཱ་ཝ་སོགས་སྔགས་ཀྱི་དོན་སྔར་བཤད་ཟིན་ལ། ཨོཾ་བཛྲ་ཛི་ཧོ་ནི་རྡོ་རྗེའི་ལྕེའམ་ལྗགས་ཞེས་པའོ། །ཨོཾ་སརྦ་བིད་ཨོཾ་སོགས་གསུམ་གྱི། ཨོཾ་ཨཱཿཧཱུྃ་གསུམ་སྔར་བཞིན་དང་། སརྦ་བིད་ནི་ཀུན་རིག་གམ་ཐམས་ཅད་རིག་པ་ཞེས་སོ། །བུདྷ་ཨ་བྷི་ཥིཉྩ་སོགས་ལ། བུདྡྷ་ནི་སངས་རྒྱས། བཛྲ་རྡོ་རྗེ། རཏྣ་རིན་ཆེན། པདྨ་པད་མ་རང་། ཀརྨཱཿནི་ལས་སམ་འཕྲིན་ལས། ཨ་བྷི་ཥིཉྩ་ནི་མངོན་པར་དབང་བསྐུར་བ། ཨོཾ་ཧཱུྃ་ཏྲཱཾ་ཧྲཱིཿཨཱཿནི་རིགས་ལྔའི་ས་བོན་ནོ། །ཨོཾ་ཊུཾ་ནི་གོ་ཆའི་ས་བོན་དང་། བཛྲ་ཏུ་ཥྱེ་ཧོཿནི་རྡོ་རྗེ་མཉེས་པར་བྱེད་པའི་དོན་ནོ། །ཁྲོ་བོ་སྤྱན་འདྲེན་གྱི། བཛྲ་མ་ཧཱ་སོགས་ལ། མ་ཧཱ་ནི་ཆེན་པོ། ཀྲོ་དྷ་རཱ་ཛཱ་ནི་ཁྲོ་བོའི་རྒྱལ་བོ། །ས་པཱ་རི་ཝ་ར་བཛྲ་ས་མ་ཛཿནི་འཁོར་དང་བཅས་པའི་རྡོ་རྗེ་འདུས་པའམ་བསྡུ་བ་སྟེ། མཆོད་པའི་སྔགས་དོན་སྔར་བཤད་པ་དེས་ཤེས་པར་བྱའོ། །ཨོཾ་བཛྲ་ཛྭཱ་ལ་སོགས་ཀྱི། ཨོཾ་ནི་སྔར་བཞིན་ལ། ཛྭཱ་ལ་ནི་འབར་བ། ཨ་ན་ལ་ནི་མེ། ལརྐཱ་ནི་ཉི་མ། ཧཱུྃ་ནི་གསལ་བར་བྱེད་པ་སྟེ་སྔར་ལྟར་རོ། །བཛྲ་ཨ་ན་སོགས་ནི་བཤད་ཟིན་ལ། བཛྲ་ནཻ་ཏྲི་ནི་རྡོ་རྗེ་སྤྱན་མ། བྷནྡྷ་ནི་འཆིང་། སརྦ་བིགྷཱ་ནན་ནི་བགེགས་ཐམས་ཅད་དོ། །བཛྲ་ཌི་ཌྷོ་ནི་རྡོ་རྗེ་བརྟན་པ། མེ་བྷ་བ་ནི་བདག་ལ་མཛོད་ཅིག །རཀྵ་སརྦཱཾ་ནི་ཐམས་ཅད་སྲུངས་ཤིག་གོ །ཧུ་ལུ་ཧུ་ལུ་ནི་ཤནྟི་པས་ཀྱེ་མའོ་ཞེས་བཤད། རྒྱུད་ཕྱི་མའི་འགྲེལ་བར་ཞུགས་ཤིག་ཞུགས་ཤིག་པར་བཤད་དོ། །ཡཀྵ་ནི་གནོད་སྦྱིན་དང་། ཏྲུཾ་ནི་ས་བོན། བྷནྡྷ་ཧཾ་ནི་འཆིང་དང་སྲུང་བའོ། །བཛྲ་པཱ་ཤ་ནི་རྡོ་རྗེ་ཞགས་པ། པ་ཏ་ཀེ་ནི་བ་དན། པ་ཏཾ་ཀི་ནི་བ་དན་ཅན། ནི་ར་ཊྚའི་ནི་ཞེས་པ་ངེས་པར། ར་ཊ་ནི་ཆོད་ཅིག་པའོ། །ཧྲཱིཿནི་ས་བོན་དང་། ཀཱ་ལི་ནི་དུས་ཅན། རུ་ཊ་ནི་འཇིག་པར་གྱིས། མ་ཊ་ནི་རློགས་ཤིག །ཤི་ཁར་ནི། རྩེ་མོ་ཞེས་ལྷ་ལ་བོད་པ་དང་། རུ་ཊ་མ་ཊ་ནི་སྔར་བཞིན་ནོ། །ཀརྨཱ་ནི་ལས་དང་། དེ་ཡང་རྡོ་རྗེ་ལས་ཞེས་བོད་པའོ། །བཛྲ་བནྡྷ་ནི་རྡོ་རྗེ་འཆིང་བ་སྟེ་རྡོ་རྗེ་བསྡམས་པ་ཞེས་བོས་ནས། བཾ་ནི་འཆིངས་ཤིག་པའོ། །ཚོགས་ཞིང་གི སརྦ་བིད་མཎྜ་ལ་བཛྲ་ཙཀྲ་ནི་ཐམས་ཅད་རིགས་པའི་རྡོ་རྗེ་དཀྱིལ་འཁོར་ཞེས་པའི་དོན་ནོ། །མཆོད་པའི། ཨོཾ་སརྦ་ཏ་ཐཱ་ག་ཏ་ནས་སྭཱཧཱའི་བར་ནི། དེ་བཞིན་གཤེགས་པ་ཐམས་ཅད་ལ་རབ་དང་མཆོག་ཏུ་བསྙེན་བཀུར་བའི་མཆོད་ཡོན་སོ་སོར་བཞེས་པའི་གཞི་ཚུགས་ཞེས་སྔགས་ཀྱི་དོན་ནི་ཕྲ་རབ། ཝ་ར་མཆོག་ཏུ། སད་ཀ་རཾ་བསྙེན་བཀུར་བ་སྟེ་གཞན་ནི་སླའོ། །ཡང་པཱུ་ཛ་ནི་མཆོད་པ་མེ་གྷ་ནི་སྤྲིན། ས་མུ་དྲ་ནི་རྒྱ་མཚོ་སྥ་ར་ཎ་ནི་འཕྲོ་བ། ས་མ་ཡེ་ནི་དམ་ཚིག་དང་ལྡན་པའོ། །དབྱངས་ཡིག་ནི་ཡི་གེ་རེ་རེ་བ་ཡིན་པས་སྐབས་འདིར་མཚོན་དོན་སྦྱོར་ལུགས་ཡོད་ཀྱང་སྒྲ་དོན་དངོས་བཤད་པ་མེད་ལ། དེ་ནས་ཨ་ནྱོ་ནྱ་ནི་ཕན་ཚུན། ཨ་ནུ་རྗེས་སུ། ག་ཏཱ་སོང་བ། སརྦ་དྷ་རྨཱཿནི་ཆོས་ཐམས་ཅད་དོ། །པ་ར་སྤ་ར་ནི་ཤིན་ཏུ་མཆོག་ཏུ། ཨ་ནུ་པྲ་བིཥྟཱཿནི་རྗེས་སུ་རབ་ཏུ་ཞུགས་པ། སརྦ་དྷརྨཱ་ནི་ཆོས་ཐམས་ཅད། བཛྲ་ཨཉྫ་ལི་ནི་རྡོ་རྗེ་ཐལ་མོ་བསྡུས་པའོ། །ཡང་ཨ་ཏྱནྟ་ནི་དང་པོར། ཨ་ནུ་པྲ་བིཥྟ་སརྦ་དྷརྨཱཿནི། རྗེས་སུ་རབ་ཏུ་གནས་པའི་ཆོས་ཐམས་ཅད་དོ། །ཡང་ན་ཨ་ཏནྟ་ནི་མཐའ་བྲལ་དུ་བཤད་པ་བཞིན་ནོ། །བཛྲ་བནྡྷ་ཏྲཌ་ནི་རྡོ་རྗེ་འཆིང་བ་གྲོལ་ཅིག་ཅེས་སོ། །སྔགས་དེ་དག་གི་ངེས་དོན་ནི། །ཨ་ནྱོ་ནྱ་སོགས་དང་། ཨ་ཏྱནྟ་སོགས་ནི། ཆོས་ཐམས་ཅད་རང་བཞིན་གྱི་སྟོང་བ་ལ་ཁྱད་པར་མེད་པས། རང་བཞིན་གྱིས་སྟོང་བ་དེ་གཅིག་གིས་གཅིག་ལ་ཁྱབ་ཅིང་ངོ་བོ་དབྱེར་མེད་པའི་དོན་ཏེ། བདེན་གཉིས་གཞི་གཅིག་གི་སྟེང་དུ་འདུ་བའོ། །བཛྲ་བནྡྷ་ཏྲཊ་ཀྱིས། བཛྲ་ནི་རང་བཞིན་གྱིས་མེད་པའི་སྟོང་བ་ཉིད་དང་དེ་རྟོགས་པའི་ཡེ་ཤེས་གཉིས་ངོ་བོ་དབྱེར་མེད་སྟེ་ཡེ་ཤེས་དེས། བནྡྷས་མཚོན་པའི་ཁམས་གསུམ་གྱི་ཉོན་མོངས་པའི་འཆིང་བ་ཐམས་ཅད། ཏྲཊ་ནི་དྲལ་བར་བྱེད་པ་སྟེ་རྡོ་རྗེ་བསྡམས་པ་བཅིངས་འགྲོལ་གྱི་དོན་མཚོན་པའོ། བཛྲ་ཨཱ་བེ་ཤ་ནི་རྡོ་རྗེ་འབེབས་པ། ཏིཥྛ་ནི་གནས་པ། བཛྲ་ཌི་ཌྷོ་ནི་རྡོ་རྗེ་བརྟན་པ་མེ་བྷ་ཝ་ནི་བདག་ལ་མཛོད་དེ། བསྡུ་ན། རྡོ་རྗེ་འབེབ་པ་ཞེས་བོས་ནས། བདག་ལ་རྡོ་རྗེ་བརྟན་པར་གནས་པར་མཛོད་ཅིག་ཅེས་པའོ། །ཤཱ་ཤྭ་ཏོ་མེ་བྷ་ཝ་ནི། རྟག་པར་བདག་ལ་མཛོད་ཅིག །ཧྲཱི་ད་ཡི་མེ་ནི་བདག་གི་སྙིང་དམ་སེམས་ལ། ཨདྷི་ཏིཥྛ་ནི་ལྷག་པར་གནས་པ། སརྦ་སིད་དྷི་ནི་དངོས་གྲུབ་ཐམས་ཅད། མེ་པྲ་ཡཙྪ་ནི་བདག་ལ་རབ་ཏུ་སྩོལ་ཅིག་ཅེས་པ་སྟེ་ཕྱི་མ་བསྡུ་ན་བདག་གི་སྙིང་ལ་ལྷག་པར་གནས་པ་དང་བདག་ལ་དངོས་གྲུབ་ཐམས་ཅད་རབ་ཏུ་སྩོལ་ཅིག་ཅེས་པའོ། །ཧཱུྃ་ནི་ས་བོན་དང་། ཧ་བཞི་ནི་ཡེ་ཤེས་བཞི། །ཧོཿནི་མཉེས་ཤིང་དབང་དུ་བྱེད་པའི་དོན་ནོ། །བཛྲ་མུ་ཥྟི་ནི། རྡོ་རྗེའི་ཁུ་ཚུར་ཞེས་པ་ཡིན་ལ། དེའི་ངེས་དོན་ནི། །ཡེ་ཤེས་ཕབ་པའི་སྟེང་དུ་ལྷའི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་པར་གཅིག་ཏུ་སྒྲུབ་པའི་དོན་དུ་ཊིཀྐར་བཤད་དོ། །དེ་ནས་ཨོཾ་ཤཱུནྱ་ཏ་སོགས་ལ། ཨོཾ་ནི་སྔར་བཞིན། ཤཱུ་ནྱ་ཏ་ནི་སྟོང་བ་ཉིད་དོ། །ཛྙཱ་ན་ནི་ཤེས་པ་སྟེ་ཡེ་ཤེས་སོ། །བཛྲ་ནི་མི་ཕྱེད་པའི་དོན་ཏེ་རྡོ་རྗེའོ། །སྭ་བྷཱ་ཝ་ནི་རང་བཞིན་ཏེ་ཡུལ་སྟོང་བ་ཉིད་དོ། །ཨདྨ་ཀོ་ནི་བདག་དང་ཨ་ཧི་ནི་ངའོ་ཞེས་པ་སྟེ། བསྡུ་ན་རང་བཞིན་གྱིས་སྟོང་བ་ཉིད་དང་ཡེ་ཤེས་དབྱེར་མི་ཕྱེད་པའི་རང་བཞིན་གྱི་བདག་ཉིད་ངའོ་ཞེས་པའོ། །དེ་ཡང་ཡུལ་སྟོང་བ་ཉིད་དང་། ཡུལ་ཅན་ཡེ་ཤེས་གཉིས་རང་བཞིན་གྱིས་མེད་པ་ལྟར་རྟོགས་པ་པོའི་གང་ཟག་ཀྱང་རང་བཞིན་གྱིས་མེད་པའི་དོན་ནོ། །ཨོཾ་སྭ་བྷཱ་ཝ་སོགས་ནི་བཤད་ཟིན་ཏོ། །ཡང་ཨཱཿསིཾ་ཨཱཿསོགས་ཀྱི། སིཾ་ནི། སིང་ཧ་སེང་གེ་ལ་འཇུག་པས་སེངྒེའི་མིང་ཡིག་དང་པོ་ཐིག་ལེས་བརྒྱན་པ། གཾ་ནཻ། ག་ཛ་གླང་བོའི་མིང་ཡིག་དང་པོ། ཝཱཾ་ནི། ཝཾ་ཛི་རྟའི་མིང་ཡིག་དང་པོ། མཾ་ནི། མ་ཡུ་ར་རྨ་བྱའི་མིང་ཡིག་དང་པོ། །ཡང་ག་ནི། ག་རུ་ཊ་ཞེས་པ་མཁའ་ལྡིང་གི་མིང་ཡིག་དང་པོ་ཐིག་ལེས་བརྒྱན་པ་དང་། ཨཱཿ་གཉིས་ནི་རྣམ་སྣང་གི་ས་བོན། ཧཱུྃ་གཉིས་ནི་མི་བསྐྱོད་པ། ཏྲཱིཿགཉིས་རིན་འབྱུང་། ཧྲཱིཿགཉིས་འོད་དཔག་མེད། ཨཿགཉིས་དོན་གྲུབ་ཀྱི་ས་བོན་ནོ། །ཨོཾ་སརྦ་བིད་ཧཱུྃ་ཞེས་སོགས་མཚན་སྔགས་ཀྱི་དོན་རྣམས་འོག་ཏུ་འཆད་དོ། །སྤྱན་འདྲེན་གྱི་བཛྲ་ས་མཱ་ཛཿནི་རྡོ་རྗེ་འདུས་པ་སྟེ། དེ་བཞིན་གཤེགས་པ་ཐམས་ཅད་འདུས་ཤིག་ཅེས་པའོ། །ཛཿཧཱུྃ་བཾ་ཧོཿབཞི་ནི། སྒོ་བ་བཞིའི་ས་བོན་དང་། མ་ཧཱ་ཀཱ་རུ་སོགས་ནི། ཐུགས་རྗེ་ཆེན་པོའི་བདག་ཉིད་ཚུར་བྱོན་ཚུར་བྱོན་ཅེས་པའོ། །སརྦ་ཏ་ཐཱ་ག་ཏ་ག་ག་ན་ས་མ་ཡེ་དང་། ཨབྷི་ཥེ་ཀ་ཏ་ས་མ་ཡ་ཤྲི་ཞེས་པའི། ག་ག་ནས་མ་ཡེ་ནི་ནམ་མཁའི་དམ་ཚིག་ཅན་དང་། ཨབྷི་སོགས་ནི། མངོན་པར་དབང་བསྐུར་བའི་དམ་ཚིག་དཔལ་ལོ། །ཀ་མ་ལ་ཡ་སྟྭཾ། པདྨ་ཁྱོད་ཅེས་པ་དང་། པུཥྤེ་སོགས་སྔར་བཞིན་ནོ། །ཨཾ་ཀུ་ཤ་སོགས་འོག་ནས་ཐུན་མོང་དུ་བཤད་པར་བྱ་ལ། ས་མ་ཡ་སྟྭཾ་ནི་དམ་ཚིག་ཅན་ཁྱོད་ཅེས་པ་དང་། སུ་ར་ཏ་སྟྭཾ་ནི། ཤིན་ཏུ་བདེ་བ་ཁྱོད་ཅེས་པ་སྟེ། སྔ་མ་ནི་ཕྱག་རྒྱ་འཆིང་བ་པོ་ལྷར་དམིགས་ཏེ་ཕྱག་རྒྱ